text: U2's rumskib letter i Horsens
  09 august 2010 kl. 14.16
  Det er ikke småting, U2 har med i bagagen, når bandet søndag og mandag gæster Horsens. Scenen er højere end selve stadion
  "The Spaceship" hedder U2's scene, som det irske band har med sig på deres 360º Tour rundt om i verden.
   
  Og navnet er berettiget.
  Med dens fire kæmpe krabbelignende ben og cylinderformede storskærm, der hæver sig 53 meter over jorden, ligner konstruktionen mere noget, der burde flyve rundt i rummet end noget, der skulle stå på landjorden.
  Scenen er lavet sådan, at der sidder tilskuere hele vejen rundt.
  Og ved hjælp af blandt andet roterende broer vil hele publikum få glæde af Bono og resten af bandets optræden.
  
  Følg med i byggeriet
  Lysmasterne på stadion er hele 37 meter høje. Men det er intet i forhold til de 53 meter, som U2's "The Spaceship" kan præstere.
  Så det er noget af et syn, der vil møde horsensianerne og andre forbifarende, når de godt 150 medarbejdere på turneen tirsdag går i gang med at sætte scenen op på Langmarksvej.
  Videoen herunder viser tidslinjen for scenen fra den bliver sat op, gennem koncerten og til den bliver taget ned.
  